
	1.
	Likumprojekts (grozījumi)
 Papildināt 7.1 pantu ar 4.1 daļu šādā redakcijā:
"(41) Ja par Satversmes tiesas tiesnesi apstiprināta persona, kas saskaņā ar Prokuratūras likumu bija iecelta prokurora amatā, tai pēc Satversmes tiesas tiesneša pilnvaru termiņa izbeigšanās prokuratūra nodrošina tiesības atgriezties līdzvērtīgā prokurora amatā, ja tā nav sasniegusi amata pildīšanai noteikto maksimālo vecumu. Šādai personai ir tiesības uz prokurora izdienas pensiju, ja tās izdienas stāžs saskaņā ar Prokuroru izdienas pensiju likumu nav mazāks par 20 gadiem. Ja šāda persona prokurora izdienas pensijā dodas pirms pagājuši pieci gadi pēc atgriešanās prokurora amatā, tad saskaņā ar Prokuroru izdienas pensiju likumu izdienas pensijas aprēķinā par pēdējiem pieciem gadiem ņem vērā viņas vidējo mēneša darba samaksu pirms atbrīvošanas no prokurora amata par amatā nostrādāto laiku kopš atgriešanās prokurora amatā, bet par atlikušo laiku pirms atgriešanās prokurora amatā - vidējo mēneša darba samaksu prokuratūrā amatā, kas līdzvērtīgs amatam, ko persona ieņēma prokuratūrā pirms iecelšanas Satversmes tiesas tiesneša amatā."
	Iebildums
Prokuratūra neatbalsta piedāvāto precizējumu attiecībā uz prokurora izdienas pensijas aprēķinu, vadoties no termiņa, kas pavadīts prokurora amatā, atgriežoties pēc Satversmes tiesas tiesneša amata pildīšanas pabeigšanas.
Nepieciešams vērst uzmanību, ka tiesības atgriezties prokurora amatā un tiesības uz prokurora izdienas pensiju ir divi atšķirīgi, būtībā – savstarpēji nesaistīti institūti. Saskaņā ar esošo regulējumu, prokurors, kura profesionālisms devis iespēju viņam pildīt Satversmes tiesas tiesneša amatu, pēc šiem desmit gadiem nevar saņemt prokurora izdienas pensiju, jo pēdējie desmit gadi nav nostrādāti prokurora amatā (un nevar saņemt arī tiesneša izdienas pensiju, ja nav sasniegts likumā noteiktais vecums). Sākotnēji piedāvātais risinājums pēc būtības šos termiņus - kopējais stāžs un prokurora stāžs - vienīgi samaina vietām, kas ir sociāli taisnīgi attiecībā uz prokuroru, kurš ir gatavs savas iemaņas un zināšanas izmantot sabiedrības interesēs pavisam jau citā līmenī.
Tāpat, piedāvātais risinājums neveicina tiesisku paļāvību, jo izdienas pensijas apmērs tiek piesaistīts amatiem, kuri pēc desmit Satversmes tiesas tiesneša amatā pavadītiem gadiem prokuratūrā var arī nebūt.
 
Piedāvātā redakcija
Prokuratūra atbalsta sākotnējo, 02.12.2024. (24-AT-UZ-229315; 24-TA-2374) saskaņoto redakciju.

	2.
	Anotācija (ex-ante)
1.3. Pašreizējā situācija, problēmas un risinājumi
	Iebildums
Prokuratūra iebilst pirmās problēmas risinājuma apraksta pēdējai rindkopai (izvērstāk norādīts likumprojekta attiecīgajā sadaļā).

